b'\n_START_ARTICLE_\nRimvydas \xc5\xbdigaitis\n_START_SECTION_\nBiografija\n_START_PARAGRAPH_\nGim\xc4\x97 ilgame\xc4\x8dio Kazl\xc5\xb3 R\xc5\xabdos ba\xc5\xbeny\xc4\x8dios vargonininko \xc5\xa1eimoje. Besimokydamas Kazl\xc5\xb3 R\xc5\xabdos progimnazijoje, dalyvaudavo moksleivi\xc5\xb3 koncertuose\xc2\xa0\xe2\x80\x93 skambino fortepijonu, dirigavo chorui, taip pat pavadavo vargoninink\xc4\x85 t\xc4\x97v\xc4\x85 ba\xc5\xbeny\xc4\x8dioje. 1946\xc2\xa0m. \xc4\xafstojo \xc4\xaf Vilniaus muzikos mokykl\xc4\x85, direktoriaus Konrado Kavecko vargon\xc5\xb3 klas\xc4\x99. U\xc5\xbedarius vargon\xc5\xb3 klas\xc4\x99, pervestas \xc4\xaf choro dirigavimo klas\xc4\x99, 1949\xc2\xa0m. per\xc4\x97jo \xc4\xaf naujai atidaryt\xc4\x85 muzikos teorijos ir kompozicijos skyri\xc5\xb3, pas Povil\xc4\x85 Tamuli\xc5\xabn\xc4\x85. 1947\xe2\x80\x931948\xc2\xa0m. vargonininkavo J\xc4\x97zaus \xc5\xa1irdies ir \xc5\xa0v. Jok\xc5\xabbo ba\xc5\xbeny\xc4\x8diose. 1950\xe2\x80\x931952\xc2\xa0m. koncertmeisteris vaik\xc5\xb3 muzikos mokykloje._NEWLINE_1951\xe2\x80\x931952\xc2\xa0m. LSSR konservatorijoje studijavo kompozicij\xc4\x85 prof. Antano Ra\xc4\x8di\xc5\xabno klas\xc4\x97je. 1952\xe2\x80\x931957\xc2\xa0m. t\xc4\x99s\xc4\x97 kompozicijos studijas Maskvos P. \xc4\x8caikovskio valstybin\xc4\x97je konservatorijos prof. A. Aleksandrovo klas\xc4\x97je. U\xc5\xbe ger\xc4\x85 mokym\xc4\x85si gaudavo kompozitoriaus N. Rimskio-Korsakovo vardin\xc4\x99 stipendij\xc4\x85. 1952\xe2\x80\x931955\xc2\xa0m. vadovavo Maskvos lietuvi\xc5\xb3 student\xc5\xb3 dain\xc5\xb3 ir \xc5\xa1oki\xc5\xb3 ansambliui, suk\xc5\xabr\xc4\x97 pirmuosius brand\xc5\xbeius k\xc5\xabrinius. 1955\xc2\xa0m. Teorijos ir kompozicijos fakulteto student\xc5\xb3 konkurse u\xc5\xbe \xe2\x80\x9eTem\xc4\x85 ir variacijas smuikui ir fortepijonui\xe2\x80\x9c peln\xc4\x97 pirm\xc4\x85j\xc4\x85 premij\xc4\x85._NEWLINE_1957\xe2\x80\x931960\xc2\xa0m. d\xc4\x97st\xc4\x97 teorines disciplinas J. Tallat-Kelp\xc5\xa1os muzikos mokykloje, 1957\xe2\x80\x931961\xc2\xa0m. M. K. \xc4\x8ciurlionio vidurin\xc4\x97je meno mokykloje, nuo 1958\xc2\xa0m. buvo Muzikos teorijos skyriaus ved\xc4\x97jas. 1960\xe2\x80\x931963\xc2\xa0m. Vilniaus pedagoginio instituto Muzikos katedros vyr. d\xc4\x97stytojas, nuo 1961\xc2\xa0m. Muzikos teorijos katedros ved\xc4\x97jas. Nuo 1969\xc2\xa0m. LSSR konservatorijos (dab. Lietuvos muzikos ir teatro akademija) teorini\xc5\xb3 disciplin\xc5\xb3 vyr. d\xc4\x97stytojas, nuo 1979\xc2\xa0m. docentas, nuo 1986\xc2\xa0m. einantis profesoriaus pareigas ir Kompozicijos katedros ved\xc4\x97jas, nuo 1988\xc2\xa0m. Muzikos teorijos katedros profesorius. Pedagogin\xc4\xaf darb\xc4\x85 paliko 2001\xc2\xa0m. _NEWLINE_Nuo 1958\xc2\xa0m. Lietuvos kompozitori\xc5\xb3 s\xc4\x85jungos narys, 1962\xe2\x80\x931966\xc2\xa0m. ir 1975\xe2\x80\x931984\xc2\xa0m. valdybos narys. 1995\xe2\x80\x931999\xc2\xa0m. Lietuvos muzik\xc5\xb3 s\xc4\x85jungos pirmininkas, 1999\xe2\x80\x932010\xc2\xa0m. prezidentas._NEWLINE_Palaidotas Antakalnio kapin\xc4\x97se.\n_START_SECTION_\nVeikla\n_START_PARAGRAPH_\n1963\xe2\x80\x931986\xc2\xa0m. LSSR filharmonijos meno vadovas, 1975\xe2\x80\x931978\xc2\xa0m. ir direktorius.  Jo iniciatyva nuo 1963\xc2\xa0m. prad\xc4\x97ti rengti Sekmadieniniai koncertai muziejuose ir meno galerijose (Vilniaus paveiksl\xc5\xb3 galerijoje, Kauno monumentaliosios skulpt\xc5\xabros ir vitra\xc5\xbeo galerijoje, \xc5\xa0iauli\xc5\xb3 ir Panev\xc4\x97\xc5\xbeio parod\xc5\xb3 r\xc5\xabmuose ir kitur), nuo 1966\xc2\xa0m. vykdavo fortepijonin\xc4\x97s muzikos vasaros koncertai M. K. \xc4\x8ciurlionio memorialiniame muziejuje Druskininkuose, Naujametiniai koncertai Vilniuje, Kaune, Druskininkuose, Marijampol\xc4\x97je, Panev\xc4\x97\xc5\xbeyje ir Tel\xc5\xa1iuose, \xc5\xa1iuolaikin\xc4\x97s muzikos koncertai sostin\xc4\x97je ir kituose miestuose. Nuo 1968\xc2\xa0m. imta rengti respublikinius jaun\xc5\xb3j\xc5\xb3 atlik\xc4\x97j\xc5\xb3 festivalius, nuo 1976\xc2\xa0m. kasmet vykdavo \xe2\x80\x9eMuzikos pavasariai\xe2\x80\x9c Klaip\xc4\x97doje, nuo 1978\xc2\xa0m. Senosios muzikos festivaliai \xc5\xa0iauliuose, nuo 1975\xc2\xa0m. Muzikos dienos ir \xc5\xa1vent\xc4\x97s moksleiviams Lietuvos rajonuose. 1967\xc2\xa0m. surengtas pirmasis kamerin\xc4\x97s muzikos festivalis, o 1968\xc2\xa0m. pirmasis tarptautinis vargon\xc5\xb3 muzikos festivalis._NEWLINE_R. \xc5\xbdigai\xc4\x8dio pastangomis buvo steigiami visuomeniniai filharmonijos filialai gamyklose ir kaim\xc5\xb3 kult\xc5\xabros namuose. Jo iniciatyva nuo 1997\xc2\xa0m. Lietuvos nacionalin\xc4\x97je filharmonijoje kasmet rengiamas \xe2\x80\x9eDidysis muzik\xc5\xb3 paradas\xe2\x80\x9c, 1998\xc2\xa0m. dvisavaitin\xc4\xaf leidinuk\xc4\x85 \xe2\x80\x9eMuzikos barai\xe2\x80\x9c pakeit\xc4\x97 to paties pavadinimo m\xc4\x97nesinis \xc5\xbeurnalas, kuris nuo 2000\xc2\xa0m. leid\xc5\xbeiamas su \xc5\xbeymi\xc5\xb3 Lietuvos atlik\xc4\x97j\xc5\xb3 kompaktiniais diskais.\n_START_SECTION_\nK\xc5\xabryba\n_START_PARAGRAPH_\nR. \xc5\xbdigaitis suk\xc5\xabr\xc4\x97 daugiau kaip 200 \xc4\xafvairi\xc5\xb3 \xc5\xbeanr\xc5\xb3 k\xc5\xabrini\xc5\xb3, kurie da\xc5\xbenai atliekami koncertuose, festivaliuose, dain\xc5\xb3 \xc5\xa1vent\xc4\x97se, konkursuose Lietuvoje ir u\xc5\xbesienyje. U\xc5\xbe dainas kompozitorius ne kart\xc4\x85 apdovanotas Stasio \xc5\xa0imkaus premijomis, u\xc5\xbe k\xc5\xabrinius liaudies instrument\xc5\xb3 orkestrui Juozo \xc5\xa0vedo premijomis, yra peln\xc4\x99s ir kitoki\xc5\xb3 premij\xc5\xb3. K\xc5\xabriniai melodingi, juose juntamos s\xc4\x85sajos su lietuvi\xc5\xb3 liaudies dain\xc5\xb3 intonacijomis. Savita kompozicij\xc5\xb3 harmonija, pasi\xc5\xbeyminti \xc4\xafdomiomis akord\xc5\xb3 slinktimis, sodri\xc5\xb3 ir skaidri\xc5\xb3 s\xc4\x85skambi\xc5\xb3 kontrastais; instrumentuot\xc4\x97 spalvinga ir i\xc5\xa1rai\xc5\xa1kinga.'